Гидрометзаводыр» зэрагъэIэпхъуэнум текIуэдэнур яIэщ
КъБР-м и Правительствэм и УнафэщI Мусуков Алий Правительствэм хэтхэм я зи чэзу зэIущIэр мэлыжьыхьым и 12-м иригъэкIуэкIащ. Абы Iуэхугъуэ 24-м щыхэплъащ.
Правительствэм хэтхэр арэзы техъуащ «Республи-кэ бюджетыр 2016 гъэм гъэзэщIа зэрыхъуам и IуэхукIэ» законопроектым. КъБР-м финансхэмкIэ и министр Лыхь Заур абы щытепсэлъыхьым жиIащ бюджетым и хэхъуэр сом мелард 27-м нэблагъэкIэ зэрагъэзэщIар. ЩIыналъэм къигъэсэбэпар сом мелард 30-м щIегъу. Абы щыщу республикэм и мылъкур сом мелард 22,9-рэ мэхъу, федеральнэ бюджетым къыхэкIар — сом меларди 7-м щIегъу. Накъыгъэ унафэхэм къыщыгъэлъэгъуар гъэзэщIэным хухахащ сом зы мелардрэ мелуан 227-рэ. Егъэджэныгъэм, узыншагъэр хъумэным, социальнэ Iуэхухэр къызэгъэпэщыным республикэм и ахъшэм и процент 70-р трагъэкIуэдащ. Ар сом мелард 20,8-рэ мэхъу. ЦIыхухэм я улахуэхэр етыным сом меларди 4,349-рэ хуаутIыпщащ, унагъуэ хуэмыщIахэм защIэгъэкъуэным — сом меларди 3,745-рэ, фIэкIыпIэнщэ медицинэ страхованэм — сом меларди 3,571-рэ, стипендие тыным — сом мелуан 48,3-рэ.
КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ министерствэм къыхилъхьащ дистанционнэу еджа, зи ныбжьыр илъэс 18 ирикъуа сабий ныкъуэдыкъуэхэм компьютер Iэмэпсымэхэр зэрыратыным теухуа Iуэхур. КъБР-м и Правительствэм и УнафэщIым и къуэдзэ — егъэджэныгъэмкIэ, щIэныгъэмрэ щIагъэгъуалэм я IуэхухэмкIэ министр Емуз Нинэ къыхигъэщащ апхуэдэ ныбжьыщIэхэм я бжьыгъэр 2016 гъэм миным нэблагъэу зэрыщытар.
ЗэIущIэм арэзы щытехъуащ Накъыгъэм и 1-мрэ и 9-мрэ республикэм шыгъажэхэр зэрыщрагъэкIуэкIынум теухуауэ Правительствэм ищIа унафэм. А Iуэхухэм сом зы мелуан хухахынущ.
Республикэ унафэщIхэм къащтащ «Къэбэрдей-Балъкъэрым и къэрал мылъкум щыщу 2017 гъэм уней ящIынум зэхъуэкIыныгъэхэр хэлъхьэным и IуэхукIэ» проектыр. КъБР-м щIы Iуэхухэмрэ мылъку зехьэнымкIэ и министр Уэщхъун Тимур зэрыжиIамкIэ, «Къэбэрдей-Балъкъэрым зегъэужьынымкIэ корпорацэм» ират «КъэбБалъкъВольфрам» акционер зэгухьэныгъэм и акцэхэр, абы и мылъкум зэрыхэхъуам тещIыхьауэ, къыдигъэкIын хуей акцэхэм текIуэдэнур республикэ бюджетым къыхэкIынущ. Налшык къалэм дэт Гидрометаллург заводыр дахыным пыщIа лэжьыгъэхэр къызэригъэпэщынущ «КъэбБалъкъВольфрам» АО-м.
Къэрал мылъкум щыщу муниципалитетхэм школ автобус 23-рэ иратащ, псоми зэхэту сом мелуан 44,2-рэ я уасэу.
КъБР-м щэнхабзэмкIэ и министр Къумахуэ Мухьэдин жиIащ КъБР-м и цIыхубэ усакIуэ Теунэ Хьэчимрэ (къызэралъхурэ мы гъэм илъэси 105-рэ зэрырикъур) скульптор, КъБР-м гъуазджэхэмкIэ щIыхь зиIэ и лэжьакIуэ ТхьэкIумащIэ Михаилрэ (илъэс 90) я махуэхэр зыхуей хуэзэу къызэгъэпэщыныр зи къалэну щытыну комитетхэр зэрагъэбелджылар.
ЗэIущIэм республикэ унафэщIхэм зэдэарэзыуэ къыщащтащ «КъБР-м и зыгъэпсэхупIэхэм зегъэужьын», «КъБР-м и транспорт Iуэхур егъэфIэкIуэн» къэрал программэхэм хэлъхьэн хуейуэ къагъэлъэгъуа зэхъуэкIыныгъэхэри, нэгъуэщIхэри.
БАГЪЭТЫР Луизэ.
